ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༣ པའི་ཚེས་ ༢༤ ཉིན་གྱི་ཕྱི་དྲོ་ཕྱག་ཚོད་ ༤ དང་ཕྱེད་ཀའི་ཐོག་མདོ་ཁམས་ཏྲེ་བོ་འམ་ལྕོག་རིའི་ཁུལ་དུ་ངང་སྒོང་བཙུན་མ་དགོན་གྱི་བཙུན་མ་གྲངས་ ༡༢༠ ཙམ་གྱི་མ་གྲོས་བསམ་པ་གཅིག་མཐུན་གྱིས་ལོ་སྔོན་མར་རུང་རྒྱལ་ཨ་གྲགས་སོགས་རྒྱལ་གཅེས་དཔའ་བོ་མང་པོས་བོད་བདེན་དོན་གྱི་ཆེད་དུ་འཐབ་རྩོད་དང༌། མི་དམངས་ཀྱི་མངོན་འདོད་གསལ་བརྗོད་སྐབས་ལྕོག་རིའི་ཁུལ་དུ་ཁ་བྲལ་རིང་ལུགས་པ་ལ་ངོ་རྒོལ་དང་མེས་རྒྱལ་ལ་དགའ་ཞེན་ཡོད་ཅེས་འཁོད་པའི་ཤོག་ལྷེ་ཐོག་ཏུ་ས་རྟགས་བསྡུ་རུག་དགོས་པའི་བཙུན་དགོན་ཁག་དང་མི་དམངས་ལ་བཙན་བཀའ་བཏང་བ་སོགས་ཀྱིས་བྱ་ཐབས་བྲལ་བའི་ལས་འགུལ་མང་པོ་སྤེལ་ཡོད་ཅིང༌། མ་ཟད་ད་ལོ་ལྷ་ས་གཙོས་ཨ་མདོ་དང་ཁམས་བཅས་ལ་རང་རེ་དང་ཤ་ཁྲག་གཅིག་པའི་བོད་རིགས་སྤུན་ཟླ་མང་པོར་རྡུང་རྡེག་དང༌། དམར་གསད། འཇིགས་སྐུལ་སོགས་བྱ་ཐབས་ངན་པ་འདི་འདྲ་སྤེལ་སྐབས་ངེད་ཅག་སྡོད་ཐབས་མི་འདུག་པས། དེ་ལས་ང་ཚོས་རྒྱལ་གཅེས་དཔའ་བོ་དཔའ་མོ་ཚོར་གདུང་སེམས་མཉམ་བསྐྱེད་ཆེད། གསོད་གཏུབ་སོགས་གང་བྱས་ཀྱང་ཤར་བསྐྱོད་བྱ་དགོས་ཞེས་སྡེབ་གཅིག་ཏུ་ལངས་ནས། ཏྲེ་བོ་ཤང་དང༌། ཏྲེ་བོ་ཆུས་ཀྱི་ལམ་ཆེན་དུ་སླེབས་གྲབས་མཚམས་སུ་ཉེན་རྟོག་པ་མང་པོས་བཀག་བསྡོམས་བྱས་ཀྱང་ཚོར་བ་ཤུགས་ཆེན་པོའི་ཐོག་ བྱབྱ ཁྱོད་ཚོས་ལག་པ་འཆང་དང༌། ང་ཚོ་གསོད་ནའང་བོད་མི་དམངས་ཀྱི་མངོན་འདོད་དུས་ནམ་ཡང་བསད་ཐུབ་ཀྱིན་མ་རེད། ཁྱོད་ཚོས་ཁ་ཡག་པོའི་ཐོག་གནས་ཚུལ་ཕྱིར་བསྒྲགས་བྱས་པ་མ་གཏོགས། དོན་དངོས་པོའི་གནས་ཚུལ་ལ་བོད་ལ་རང་དབང་སོགས་གང་ཡང་ཡོད་པ་མ་རེད་ ཅེས་ཕན་ཚུན་ལབ་གླེང་མང་པོ་བྱས་ཡོད་འདུག། དེ་ནས་ཉེན་རྟོག་པས་བཀག་འགོག་བྱས་མ་ཐུབ་པར་བརྟེན་ཤར་བསྐྱོད་ཀྱིས བྱབྱ ྋགོང་ས་མཆོག་སྐུ་ཚེ་ཁྲི་ལོར་བརྟན་པར་ཤོག། རྒྱལ་བ་ཡིད་བཞིན་ནོར་བུ་མགྱོགས་མྱུར་བོད་ལ་གདན་འདྲེན་ཞུ་དགོས། བོད་རང་བཙན་གཙང་མ་ཡིན། རྒྱ་དམར་བོད་ནས་མཐར་བསྐྲོད་གཏོང་དགོས་ ཞེས་སོགས་ཀྱི་འབོད་ཚིག་བསྒྲོགས་ཏེ། ཏྲེ་བོ་ཁྲོམ་གཞུང་དུ་སླེབས་སྐབས་མི་སེར་རྣམས་ཉེན་རྟོག་པས་བཀག་འགོག་བྱས་ཀྱང་བཙུན་མ་རྣམས་བཀག་འགོག་མ་བྱས་པར་ཉེན་རྟོག་པས་བརྙན་འཕྲིན་བརྒྱུད་པར་བླངས་བྱས་འདུག་ཅིང༌། ཁོ་ཚོས་སྐད་འབོད་བྱས་པའི་སྐབས་སུ་གངས་ཏོག་ཙམ་འབབས་ཡོད་པ་དང༌། ཕྱིར་ཏྲེ་བོ་ཟམ་ཁར་སླེབས་དུས་ཉི་མ་ཤར་བ་སོགས་རྟེན་འབྲེལ་ཡག་པོ་འདུག་ཟེར་ནས། ཁ་བ་གངས་ཅན་གྱི་ལྗོངས་འདིར་བདེ་སྐྱིད་ཀྱི་ཉི་མ་འཆར་བའི་རྟགས་མཚན་རེད་ཟེར་ནས་ཚང་མ་ལ་སྙིང་སྟོབས་ཆེས་ཆེར་བསྐྱེད་ཡོད་འདུག། ཡང་བསྐྱར་དགོངས་དྲོ་ཕྱག་ཚོད་ ༥ པའི་ཐོག་ལྕོག་རི་དགོན་དུ་ཏྲེ་བོའི་སྡེ་གཏོགས་གྲོང་སྡེ་རེར་ནས་དུད་ཚང་རེའི་མི་གཉིས་གསུམ་རེ་དགོན་པའི་ནང་ཆུ་ཤུལ་བཟོ་མཁན་དུ་སླེབས་ཡོད་པས་ཁོང་ཚོས་གོ་ཐོས་བྱུང་སྟེ། ངང་སྒང་བཙུན་དགོན་དང༌། མཁར་གསུམ་བཙུན་མ་དགོན། ལྕོག་རི་དགོན་པ། མི་སེར་འབོར་ཆེན་བཅས་ཚང་མ་སྡེ་གཅིག་ཏུ་ལངས་ཏེ། ཏྲེ་བོ་ཁྲོམ་གཞུང་དུ་ བྱབྱ ྋགོང་ས་མཆོག་སྐུ་ཚེ་ཁྲི་ལོར་བརྟན་པར་ཤོག། བོད་རང་བཙན་གཙང་མ་ཡིན། ྋགོང་ས་མཆོག་བོད་ལ་གདན་འདྲེན་ཞུ་དགོས། རྒྱ་དམག་ཚོ་ཕར་རྒྱུག། ཞེས་སྐད་འབོད་ཤུགས་ཆེ་བྱས་སྐབས་ཉེན་རྟོག་པས་མི་སེར་དཀྱིལ་དུ་མེ་མདའ་རྒྱག་ཡོད་འདུག། མི་ཚོགས་ཁྲོད་ནས་གྲྭ་ལ་ལྟག་མ་ཚང་གི་བུ་གྲྭ་ལ་གྲོང་སྡེ་ནས་ཡིན་པའི་ལྕོག་རི་དགོན་པའི་གྲྭ་ཀུན་དགའ་ལ་མེ་མདའ་ཐེབས་ཏེ་རྐྱེན་ལམ་དུ་གཏོང་བ་དང༌། སྒང་རོང་གྲོང་སྡེ་ནས་ཡིན་པའི་མིང་ལ་ཚངས་དབང་དོན་འགྲུབ་ཟེར་བའི་མི་སྐྱ་ཞིག་ལའང་མེ་མདའ་གཉིས་ཐེབས་ཏེ་རྨས་སྐྱོན་ཚབས་ཆེན་ཕོག་པ་དང༌། དེ་མིན་གཞན་མང་པོ་ཞིག་ལ་མེ་མདའ་ཐེབས་ཡོད་འདུག་ནའང༌། འཇུ་བཟུང་གི་ཉེན་ཁར་འཇིགས་ཏེ་གནས་ཚུལ་ཕྱིར་བསྒྲགས་བྱུང་མེད། ཕྱིས་སུ་གོ་ཐོས་བྱུང་ཡང་གནས་དོན་མང་པོ་ཞིག་ལ་བསམ་སྟེ་ཞུ་མ་ནུས། གྲྭ་ཀུན་དགའི་ཕུང་པོ་དང༌། ཚངས་དབང་དོན་འགྲུབ་གཉིས་ཉེན་རྟོག་པས་ཁྱེར་ཕྱིན་ན་ཚུར་མི་སྤྲོད་པ་ཤེས་ཏེ་ཡུལ་མི་ཚོས་ཉེན་རྟོག་པ་བཀག་འགོག་བྱས་པ་དང༌། གྲྭ་བཙུན་རྣམས་ཀྱིས་ཁོ་གཉིས་ཐབས་ཤེས་གང་ཡོད་ཀྱི་མི་ཚོགས་ཁྲོད་ནས་ཕྱི་སྣུར་གྱིས་སྦག་སྦག་ཐོག་བཀལ་ཏེ། དགོན་པའི་ནང་དུ་ཁྱེར་ཏེ་གསང་ཉར་བྱས་ཡོད་འདུག། གནས་ཚུལ་ཡག་ཉེས་ཅི་བྱུང་ཡང་ཁོ་གཉིས་ཕར་རྩིས་མི་སྤྲོད་པའི་སྐོར་ལབ་གླེང་མང་པོ་བྱུང་ཡོད་འདུག། ཚངས་དབང་དོན་འགྲུབ་ལ་སྨན་བཅོས་སོགས་ཀྱི་མཐུན་རྐྱེན་གང་ཡང་རག་མི་འདུག། རྫོང་ཉེན་རྟོག་པས་དགོན་པའི་ཕྱག་མཛོད་ལ་ཁོ་གཉིས་ཞག་གཉིས་ནང་ཚུར་རྩིས་སྤྲོད་མ་བྱས་ཚེ་དགོན་པ་གཞུང་བཞེས་གཏོང་རྒྱུ་ཡིན་པ་དང༌། དགོན་པའི་ཕྱི་ནང་ཡོངས་རྫོགས་བསྔོག་བཤེར་བྱ་རྒྱུ་ཡིན་ཞེས་བཙན་བཀའ་དང་སྡིག་ར་སྐུལ་ཡོད་འདུག། རྒྱ་དམར་ཉེན་རྟོག་པར་དགོན་པས་བརྡ་ལན་གང་ཡང་མ་སྤྲོད་པར་བརྟེན། དགོན་པ་ཡོངས་རྫོགས་དམག་གིས་བསྐོར་ཏེ་བསྔོག་བཤེར་བྱས་པ་མ་ཟད་དགོང་མོ་ཕྱག་ཚོད་ ༦ པ་ནས་བཟུང་མི་སུ་ཡང་ཕྱིར་ཐོན་མི་ཆོག་པའི་བཙན་བཀའ་བཏང་འདུག། གལ་སྲིད་ཕྱི་ལ་ཐོན་ཚེ་མེ་མདའ་རྒྱག་རྒྱུ་ཡིན་ཞེས་རྒྱང་གྲགས་ནང་ནས་བཤད་ཡོད་འདུག་ནའང༌། དེའི་དགོང་མོ་ཕྱག་ཚོད་ ༨ ཡས་མས་ཤིག་ལ་ཨ་བདུགས་གྲོང་པའི་མི་སེར་མང་པོ་མཉམ་རུམ་གྱིས་གྲོས་བྱས་ཏེ། མི་སེར་ཐོག་མེ་མདའ་གང་བྱུང་རྒྱག་པ་དང༌། ད་ལྟ་དགོན་པ་ཡོངས་རྫོགས་དམག་གིས་བསྐོར་ཏེ་བསྔོག་བཤེར་བྱེད་ཀྱིན་འདུག་ན་ང་ཚོ་ཏྲེ་བོ་ལུང་པ་ས་ཤུལ་ཆུ་ཤུལ་བཟོས་ནའང་འགྱོད་པ་མེད་ཅེས་བརྗོད་དེ་ཚང་མ་དགོན་པའི་ཕྱོགས་སུ་བསྐྱོད་པ་དང༌། གྲོང་སྡེ་གཞན་རྣམས་ཀྱི་ཨ་བདུགས་གྲོང་པའི་གྲོང་མི་རྣམས་ངོ་རྒོལ་བྱེད་མཁན་འགྲོ་ཡི་ཡོད་པ་ཤེས་ཏེ་གྲོང་སྡེ་མང་པོ་མཉམ་ཞུགས་ཀྱིས་དགོན་པའི་རྒྱབ་ཕྱོགས་སླེབས་མཚམས་སུ་ཉེན་རྟོག་པས་ཤེས་རྟོགས་བྱུང་སྟེ། མི་སེར་ཐོག་གང་བྱུང་གིས་མེ་མདའ་མཚམས་མ་ཆད་པ་རྒྱག་པའི་རྐྱེན་གྱིས་མི་སེར་རྣམས་ཁ་འཐོར་ཏེ་མི་སེར་མང་པོ་ཞིག་ད་ལྟའི་ཆ་ལ་ཡང་རི་ལ་བྲོས་པ་དང་བོར་བརླག་བྱུང་ཡོད་ཚོད་འདུག། རྒྱ་དམར་ནས་གྲྭ་ཀུན་དགའི་ཕུང་པོ་ཚུར་རྩིས་སྤྲོད་མ་བྱས་ཚེ་དགོན་པ་དང་གྲྭ་ཤག་རེར་བཞིན་བསྔོག་བཤེར་བྱེད་རྒྱུ་ཡིན་ཞེས་གསལ་བསྒྲགས་བྱས་ནའང༌། གྲྭ་མང་ཚོས་ཕུང་པོ་ཕར་སྤྲོད་རྒྱུ་ལྟ་ཞོག་གྲྭ་ཤག་བསྔོག་བཤེར་བྱ་མཁན་བྱུང་ན་ཁ་གཏད་གཅོག་རྒྱུའི་དམ་བཅའ་དང་གྲོས་འཆམ་བཞག་འདུག་པར་གྲྭ་རྒན་ཚོས་དགོན་པ་ཆག་འཇུག་དང་གྲྭ་པ་ཚོར་སྲོག་གི་ཉེན་ཁ་ལ་དགོངས་ཏེ། ང་ཚོར་ད་ལྟའི་ཆར་གནས་ཚུལ་ཐབས་སྐྱོ་པོ་བྱུང་ཡོད་པས་གྲྭ་གཞོན་ཚོ་ལ་ཐུགས་ཁག་མེད། ཡིན་ཡང་ད་ལྟའི་ཆར་ང་ཚོའི་གང་ཡང་བྱས་མི་ནུས༌། དེ་ལས་དགོན་པ་བསྔོག་བཤེར་མི་དགོས་པར་ཕུང་པོ་ཕར་སྤྲོད་རོགས་ཞེས་བསྐུལ་མ་ཐེངས་མང་བྱས་ཀྱང་མ་ཉན་བར་མཐར་དེར་ཡོད་གྲྭ་པ་ཚང་མ་ཕྱིར་བུད་བཏང་སྟེ། དགོན་པ་ཡོངས་རྫོགས་བསྔོག་བཤེར་བྱས་ནས་གྲྭ་ཀུན་དགའ་ཕུང་པོ་འཕྲོག་པ་མ་ཚད། གྲྭ་ཤག་སོ་སོའི་མཆོད་ཁང་ནང་བསྒྲིག་བཤམ་བྱས་པའི་ྋགོང་ས་མཆོག་གི་སྐུ་པར་རལ་བ་དང༌། སྐུ་པར་བཅག་པ། མཆོད་བཤམ་འགོ་རྟིང་བསློག་པ་སོགས་བྱས་ཁར་དགོན་པ་སྒོ་ཕྱེ་མི་ཆོག་པ་བཟོས་པ་དང༌། དམག་མི་བརྒྱ་ཕྲག་ཁ་ཤས་ཀྱིས་གྲྭ་ཀུན་དགའི་ཕུང་པོ། བྱེའུ་ཁྲས་བཟུང་བ་ལྟར་ཁྱེར་འདུག་ལ། ལྕོག་རི་དགོན་གྱི་མཁན་པོ་དགའ་ལྡན་བྱང་རྩེ་གྲྭ་ཚད་གི་དགེ་བཤེས་ལྷ་རམས་པ་བློ་བཟང་དབང་ཆེན་ལགས་ཀྱང་རྡུང་རྡེག་ཚད་མེད་བཏང་སྟེ་གཟུགས་པོ་ཡོངས་རྫོགས་ཁྲག་གིས་བརྫིས་པ་དང༌། རྐང་ལྕགས་ལག་ལྕགས་རྒྱག་སྟེ་རྫོང་ཐོག་ཏུ་བཙན་ཁྲིད་བྱས་ཡོད་འདུག། མ་ཚད་དམག་མི་འབོར་ཆེན་གྱིས་གྲོང་སྡེ་སོ་སོར་བསྔོག་བཤེར་བྱས་པ་དང༌། དུད་ཚང་སོ་སོའི་ཕྲུ་གུ་ཚོ་ལའང་ཁྱེད་ཚོའི་ཨ་ཕ་དང་སྤུན་མཆེད་སོགས་གང་དུ་ཡོད་སོགས་ཀྱི་འདྲི་རྩད་བྱས་སྐབས་རྣམ་འགྱུར་ཡག་མིན་ལ་བསྙད་དེ་ཉེས་རྡུང་བཏང་བ་སོགས་ཀྱི་གནས་ཚུལ་ཡང་བྱུང་འདུག། ལྕོག་རི་ཁུལ་གྱི་ཞི་རྒོལ་ཆེན་མོ་ཐེངས་དང་པོ་དང་གཉིས་པ་བཅས་སུ་ཞི་རྒོལ་བ་སེར་སྐྱ་བརྒྱ་ཕྲག་མང་པོ་བརྙན་འཕྲིན་བརྒྱུད་ནས་པར་ལེན་བྱས་ཡོད་འདུག་པ་དང༌། ཉིན་དེའི་དགོང་མོར་ཏྲེ་བོ་ཁྲོམ་གཞུང་ཡོངས་སུ་དྲག་ཆས་ཉེན་རྟོག་པ་དང་དམག་མིས་གང་ཡོད་འདུག་ལ། དེའི་ཁྲོད་དུ་ཆེད་མངགས་མི་གསོད་ཆོག་པའི་དམག་མི་རྒྱ་སྐད་ལཐུའུ་ཇུས་ཏནཟེར་བའི་དྲག་སྤྱོད་ཀྱང་འབོར་ཆེན་སླེབས་ཡོད་འདུག། ཉིན་དེའི་དགོང་མོར་ལྕོག་རི་དགོན་གྱི་མཁན་པོ་དགེ་བཤེས་བློ་བཟང་དབང་ཆེན་མཆོག་ནི་ཏྲེ་བོ་རུ་གཉེན་ཉེ་ཞིག་གི་ནང་དུ་བཞུགས་ཡོད་པ་ཉེན་རྟོག་པས་ཤེས་རྟོགས་བྱུང་ནས་མཚན་མོ་ཕྱག་ཚོད་ ༢ པའི་ཐོག་དུད་ཚང་དེར་ཉེན་རྟོག་པ་བཙན་འཛུལ་གྱིས་མཆོད་ཁང་ནང་དུ་ྋགོང་ས་མཆོག་དང༌། དགེ་བཤེས་རྣམ་གཉིས་ལྷན་དུ་སྒྲོན་པའི་སྐུ་པར་ཞིག་ཡོད་པ་དེ་ས་གཡུགས་ནས་ཁྱིམ་བདག་ཀུན་བཟང་རྡོ་རྗེ་ལ་འདིར་རྡོག་བརྫིས་གཏོང་ཤོག་ཅེས་བཙན་བཀའ་བཏང་སྐབས། ཁོས་དེ་ལས་ལྡོག་ཏེ་ བྱབྱ ང་ཚོས་ནག་ཉེས་གང་ཡང་བསགས་མེད་ཁྱེད་ཚོ་རང་སྣང་གང་དྲན་གྱི་ཁྱིམ་འཛུལ་བྱས་པ་འདི་ཁྲིམས་འགལ་རེད་ བྱབྱ ཅེས་ཕར་ལན་བསློག་པར་བརྟེན། ཁོར་ཉེས་རྡུང་ཚད་མེད་བཏང་སྟེ་དྲན་པ་ཡང་འཐོར་ཡོད་འདུག་ལ། དགེ་བཤེས་ལ་འདྲི་རྩད་འདྲ་མིན་བྱས་ཀྱང་ཡར་ལན་གང་ཡང་མ་བྱས་སྟབས་དགེ་བཤེས་ལ་ཡང་ཉེས་རྡུང་གཏོང་སྟེ་གཟུགས་པོ་ཡོངས་རྫོགས་ཁྲག་འགོས་པ་དང༌། ཁྲག་བཞུད་མཚམས་མ་ཆད་པར་ཉེན་རྟོག་པས་དགེ་བཤེས་ཀྱི་མགོ་ལ་གཟན་གྱིས་བསྡོམས་ནས་རྐང་ལྕགས་ལག་ལྕགས་བརྒྱབ་སྟེ་ཀུན་བཟང་རྡོ་རྗེ་དང་མཉམ་དུ་བྲག་འགོ་རྫོང་གི་ཁྲིམས་ཁང་དུ་བཙན་ཁྲིད་ཀྱིས་བཀག་ཉར་བྱས་པ་དང༌། དེ་རྗེས་ཕྱི་ཟླ་ ༧ པའི་ཚེས་ ༢༩ ཉིན་ལྕོག་རི་དགོན་གྱི་མཁན་ཟུར་མཁས་བཙུན་མཆོག་དང་མཁན་པོ་བློ་བཟང་དབང་ཆེན་རྣམ་གཉིས་བྲག་འགོ་རྫོང་ནས་ཁམས་དར་རྩེ་མདོར་བཙོན་ཁང་དུ་གནས་སྤོར་བྱས་ཡོད་འདུག། ༡༽ ཏྲེ་ཧོར་ལྕོག་རི་དགོན་གྱི་མཁན་པོ་དགེ་བཤེས་བློ་བཟང་དབང་ཆེན་མཆོག་ནི། ཏྲེ་བོ་ཤང༌། ཏྲེ་བོ་གྲོང་ཚོ་ནས་ཡབ་ཆོས་གྲགས་དང༌། ཡུམ་ཡ་ཕྲུག་གཉིས་སུ་ཕྱི་ལོ་ ༡༩༧༠ ལོ་ཡས་མས་ཤིག་ལ་འཁྲུངས་ཤིང་ད་སྐབས་རང་ལོ་ ༣༩ ཙམ་ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་པ་ནས་བཟུང་ཟླ་བ་མང་པོ་རིང་རྒྱ་དམར་ནས་བཙོན་འོག་ཏུ་སྡུག་སྦྱོར་མནར་གཅོད་ཚད་མེད་བཏང་རྐྱེན་གྱིས། དགེ་བཤེས་ལགས་ཡར་ལངས་མི་ཐུབ་པ་སོགས་ཀྱི་གནས་སུ་གྱར་རྐྱེན་གྱིས། རྗེས་སུ་བཙོན་ནས་གློད་གྲོལ་ཐོབ་ཙམ་བྱུང་འདུག་ནའང༌། བྲག་འགོ་རྫོང་གི་སྨན་ཁང་དུ་སྨན་བཅོས་བྱས་ནས་ཟླ་བ་གཅིག་ལྷག་ཙམ་གྱི་རིང་བཞུགས་དགོས་བྱུང་ཡོད་འདུག། ༢༽ མི་སྐྱ་ཀུན་བཟང་རྡོ་རྗེ་ནི། ཏྲེ་བོ་མཚོ་འགོ་ཤང༌། ཆུ་མཁའ་གྲོང་དུ་ཕ་ཤེས་རྟོགས་མ་བྱུང་བ་དང༌། མ་སྒྲོན་མ་ཚེ་སྐྱིད་གཉིས་སུ་ཕྱི་ལོ་ ༡༩༦༩ ལོར་སྐྱེས་ཤིང་ད་སྐབས་རང་ལོ་ ༤༠ ཡིན་འདུག། ཁོང་འཛིན་བཟུང་བྱས་དོན་ནི་གོང་གསལ་བཞིན་ཉེས་འཛུགས་ཁག་གཅིག་དང༌། ལྕོག་རི་ཁུལ་གྱི་ཞི་བའི་གྱེན་ལངས་སྐབས་དགེ་བཤེས་བློ་བཟང་དབང་ཆེན་སོགས་ངོ་ཤེས་ཁ་ཤས་འདུས་སྡོད་བྱས་ཡོད་པར་བརྟེན། ཁ་བྲལ་རིང་ལུགས་པ་སྦས་བསྐུངས་བྱས་པའི་བསྙད་འདོགས་བྱས་པ་ཞིག་རེད་འདུག་ལ། དེ་རྗེས་དུས་ཚེས་གསལ་ཁ་མ་བྱུང་བ་ཞིག་ལ་དཀར་མཛེས་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༣ གྱི་ཁྲིམས་ཐག་བཅད་ཡོད་འདུག།